На основу члана 17.18 став 1. и члана 19.став 1. и 2. Закона о јавном информисању и медијима („Службени гласник РС“, бр.83/14 и 12/16-аутентично тумачење), члана 4, 5 и 6 Правилника о суфинансирању пројеката за остваривање јавног интереса у области јавног информисања („Службени Гласник РС“ број 16/16, 8/2017), Решења Комисије за контролу државне помоћи бр.401-00-00082/2022-01/4 од 25.03.2022.године Члан 68.Статута општине Крупањ ( Сл.лист бр.4/2019) и Oдлуке o буџету Општине Крупањ за 2022.годину („Сл. лист Општине Крупањ" бр.24/2021 од 20.12.2021.год.) Председник Општине Крупањ, расписује:

## К О Н К У Р С за суфинансирање проjеката производње медијских садржаја средствима из буџета Општине Крупањ у циљу остваривања јавног интереса у области јавног информисања у 2022. години

## I НАМЕНА СРЕДСТАВА И ИЗНОС

Конкурс се расписује ради суфинансирања производње медијских садржаја из области јавног информисања, који доприносе истинитом, непристрасном, правовременом и потпуном информисању свих грађана Општине Крупањ; подизању квалитета информисања особа са инвалидитетом, заштити и развоју људских права и демократије; унапређивању правне и социјалне државе; слободном развоју личности и заштити деце и младих; развоју културног и уметничког стваралаштва; развоју образовања, укључујући и медијску писменост као део образовног система; развоју науке, културе, спорта и физичке културе; заштити животне средине и здравља људи; и осталих медијских садржаја који доприносе задовољавању потреба грађана за информацијама и садржајима из свих области живота, без дискриминације.

Одлуком о распоређивању средстава за остваривање јавног интереса у области јавног информисања намењена пројектном суфинансирању у 2022.години број 400-226/2022 од 28.02.2022. године, средства у износу од 4.000,000,00 динара, намењена су за Конкурс за суфинансирање пројеката производње медијских садржаја из области јавног информисања на територији општине Крупањ у 2022.години.

Најмањи износ одобрених средстава по пројекту може бити 10.000,00 динара, а највећи до 2.000.000,00 динара. . Средства намењена суфинансирању пројекат производње медијског садржаја се обрачунавају у бруто износу **(**износу пре одбитка пореза и других накнада) и исплаћују се једнократно

У складу са Уредбом о условима и критеријумима усклађености државне помоћи у области јавног информисања (”Службени гласник РС”, бр. 9/22, у даљем тексту: Уредба), државна помоћ се сматра усклађеном уколико се додељује учеснику на тржишту који се не налази у поступку повраћаја државне или *de minimis* помоћи, као и учесницима на тржишту који нису били у тешкоћама у смислу Уредбе о условима и критеријумима усклађености државне помоћи за санацију и реструктуирање учесника на тржишту у тешкоћама („Службени гласник РС“, број 62/21) на дан 31. децембар 2019. године.

Учесник конкурса за суфинансирање пројеката производње медијских садржаја за штампане медије, радио, интернет медије и новинске агенције, који су **локалног значаја1** и доприносе остваривању јавног интереса у јавном информисању, може поднети захтев за суфинансирање највише до 80% оправданих трошкова пројекта, док учесник конкурса за суфинансирање пројеката производње медијских садржаја за телевизију, може поднети захтев за суфинансирање највише до 50% оправданих трошкова пројекта производње медијских садржаја који доприносе остваривању јавног интереса у јавном информисању.

Оправдани трошкови су трошкови који су настали у вези са израдом медијског садржаја, а нарочито:

1. Процењени бруто трошкови зарада и накнада ангажованих лица на производњи медијских садржаја
2. трошкови закупа простора, опреме, локације и друге неопходне материјалне и нематеријалне имовине за потребе производње медијских садржаја;
3. трошак употребе сопствене имовине (амортизација);
4. трошкови увођења нових технологија са циљем унапређења услуге јавног информисања (дигитализација, прилагођавање медијских садржаја особама са инвалидитетом и др.);
5. трошкови истраживања малог опсега која имају за циљ боље разумевање навика коришћења медија, степен медијске писмености и положаја друштвено осетљивих група у медијима.

Оправданим трошковима, не сматрају се трошкови издаваштва, трошкови дистрибуције и трошкови промоције.

Ако учесник на тржишту, поред израде конкретног медијског садржаја обавља и друге делатности у вези са израдом медијског садржаја или истовремено производи више медијских садржаја коришћењем или ангажовањем истих ресурса (нпр. људских, материјалних или нематеријалних), у оправдани трошак улази сразмерни удео у заједничким трошковима продукције.

Корисници државне помоћи за производњу медијских садржаја у штампаном и дигиталном формату могу бити микро, мала и средња правна лица и предузетници.

Средства додељена учесницима на конкурсу не смеју допринети повећању основних средстава корисника, односно проширењу постојећих делатности, нити обједињавању медија (медијска концентрација) и оснивању и/или регистровању нових учесника на тржишту док се средства не смеју користити за друге намене, а нарочито производњу других медијских садржаја (преливање средстава).

##  II ПРАВО УЧЕШЋА

На Конкурсу може учествовати:

1. издавач медија чији медиј је уписан у Регистар медија, у Агенцији за привредне регистре и који емитује/дистрибуира медијски садржај на територији општине Крупањ;
2. правно лице, односно предузетник који се бави производњом медијских садржаја и који приложи доказ да ће суфинансиран медијски садржај бити реализован путем медија који је уписан у Регистар медија и емитује се на територији општине Крупањ.

Медијем се сматрају и интернет странице уколико су уписане у Регистар медија.

Право учешћа на Конкурсу **немају** издавачи који се финансирају из јавних прихода.

Право учешћа на Конкурсу **немају** лица која су у претходном периоду добила средства од Општине Крупањ намењена пројектном суфинансирању, а нису на време и у прописаној форми поднела наративни и финансијски извештај о реализацији пројекта,као и лица за која се утврди да су средства ненаменски трошилa.

 Право учешћа на конкурсу немају учесници на тржишту који се налазе у поступку повраћаја државне или de minimis помоћи, као и учесници на тржишту који су били у тешкоћама у смислу Уредбе о условима и критеријумима усклађености помоћи за санацију и реконструкцију учесника на тржишту у тешкоћама („Службени гласник РС“, број 62/21) на дан 31. децембар 2019. године.

Учесник Конкурса може конкурисати само са jедним проjектом.

Издавач више медија има право учешћа на Конкурсу с једним пројектом за сваки медиј и то уколико тај пројекат **није већ започет у тренутку подношења пријаве** на конкурс.

## III КРИТЕРИЈУМИ ЗА ОЦЕНУ ПРОЈЕКАТА

## Критеријуми на основу којих ће се оцењивати пројекти пријављени на Конкурс су:

## 1. Мера у којој је предложена пројектна активност подобна да оствари јавни интерес у области јавног информисања:

На основу критеријума из става 1.тачка 1) посебно се оцењује:

На основу критеријума из става 1. тачка 1) овог члана, посебно се оцењује:

1. 1. Значај пројекта са становишта:

- остваривања јавног интереса у области јавног информисања;

- остваривање намене конкурса;

- усклађености пројекта са реалним проблемима, потребама и приоритетима циљних група;

- идентификованих и јасно дефинисаних потреба циљних група;

- заступљености иновативног елемента у пројекту и новинарско истраживачког приступа.

1. 2. Утицај и изводљивост са становишта:

- усклађености планираних активности са циљевима, очекиваним резултатима и потребама циљних група;

- степена утицаја пројекта на квалитет информисања циљне групе;

- мерљивости индикатора који омогућавају праћење реализације пројекта;

- разрађености и изводљивости плана реализације пројекта;

- степена развојне и финансијске одрживости пројекта (позитивни ефекти пројекта настављају се након што се оконча подршка).

1. 3. Kапацитети са становишта:

- степена организационих и управљачких способности предлагача пројекта;

- неопходних ресурса за реализацију пројекта;

- стручних и професионалних референци предлагача пројекта, које одговарају предложеним циљевима и активностима пројекта.

1. 4. Буџет и оправданост трошкова са становишта:

- прецизности и разрађености буџета пројекта, који показује усклађеност предвиђеног трошка са пројектним активностима;

- економске оправданости предлога буџета у односу на циљ и пројектне активности.

2) мера пружања веће гаранције привржености професионалним и етичким медијским стандардима.

 На основу критеријума из става 1. тачка 2) овог члана посебно се оцењује:

 1. да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда,

 2. доказ о томе да су након изрицања казни или мера предузете активности које гарантују да се сличан случај неће поновити.

Поред наведених критеријума пројекат ће се вредновати и на основу следећих специфичних критеријума:

Специфични критеријуми за оцењивање пројеката производње медијских садржаја из области јавног информисања:

1. да је пројекат од посебног значаја за информисање становништва на територији општине Крупањ
2. доступност (покривеност фреквенцијом и дистрибуција) медијских садржаја већем броју корисника првенствено на територији Општине Крупањ
3. оригиналност, актуелност теме и значај пројекта за кориснике Општине Крупањ
4. мера у којој предложени пројекат доприноси бољој информисаности, унапређењу положаjа и равноправности одређених друштвених група: особа са инвалидитетом, малолетника, жена, старих, економски и сoцијално угрожених друштвених група итд.
5. мера у којој пројекат доприноси унапређењу медијске писмености и родне равноправности

## IV РОКОВИ

Пријаве на Конкурс подносе се у року од 15 дана од дана обjављивања на сајту општине Крупањ www.krupanj.org.rs и у дневном листу „Вечерње новости“ односно **од 03.03.2022. године закључно са 18.03.2022. године** ( датум предаје пошти).

Одлука о расподели средстава доноси се најкасније у року од **90 дана** од дана закључења конкурса.

Корисник средстава је дужан да извештај о реализацији утрошених средстава достави у року од 15 дана од завршетка пројекта.

**V ДОКУМЕНТАЦИЈA**

1. Попуњен и оверен пријавни Образац 1 (пријава и табела) за учешће на конкурсу, у **четири примерка**.

Образац се преузима са сајта Општине Крупањ www.krupanj.org.rs
Образац 1 пријава: попуњен предлог пројекта и
Образац 1 табела: попуњен буџет пројекта.

Учесник Конкурса је обавезан да поред јединствених Образаца приложи и следећа докумената у једном примерку:

* Потврда Народне банке Републике Србије да нема евидентиране основе и налоге у принудној наплати (да нема блокиран рачун), која није старија од датума расписивања конкурса;
* Решење о регистрацији из Регистра медија који се води у Агенцији за привредне регистре, са подацима уписаним у складу са Законом о јавном информисању и медијима (у обзир се неће узимати решење о регистрацији из Регистра јавних гласила у Агенцији за привредне регистре);
* Дозвола за емитовање радио и/или ТВ програма издата од Регулаторног тела за електронске медије;
* Оверена изjава/сагласност медија (или више њих)да ће програмски садржаj бити емитован/објављен у том медију (обавезно само за правна лица и предузетнике који се баве производњом медијских садржаја и који су регистровани за продукциjу телевизиjског и радиjског програма);
* Потписана изјава учесника да се не налази у поступку повраћаја државне или *de minimis* помоћи, као и да нису били у тешкоћама у смислу Уредбе о условима и критеријумима усклађености државне помоћи за санацију и реструктуирање учесника на тржишту у тешкоћама („Службени гласник РС”, бр. 62/21) на дан 31. децембар 2019. године;
* Потписана изјава учесника да пројекат не може реализовати на други начин, без помоћи државе, односно субвенцијом;
* Потписана изјава учесника на конкурсу о томе да ли је учеснику за исти пројекат већ додељена државна помоћ у текућој фискалној години и по ком основу, за штампане медије, радио, интернет медије и новинске агенције;
* Потписана изјава учесника на конкурсу о томе да ли је учеснику за исти пројекат већ додељена државна помоћ у текућој фискалној години и по ком основу, за производњу медијских садржаја за телевизију;
* Визуелни приказ предложеног медијског садржаја (трејлер, примерак новина, џингл и сл).

**VI ПОСТУПАК ДОДЕЛЕ СРЕДСТАВА**

О додели средстава, на образложени предлог Kонкурсне комисије, одлучује Председник општине решењем.

Уколико пројекти или одређени број пројеката нису у складу са циљевима и критеријумима конкурса, Председник општине може, на предлог Kонкурсне комисије, донети решење да се неће распоредити средства или део средстава.

Решењем о додели средстава може бити одређен исти или мањи износ средстава од оног који је тражен у појединачној конкурсној пријави.

Уколико је решењем о додели средстава за појединог корисника одређен мањи износ од оног који је тражен у конкурсној пријави, корисник средстава дужан је да пошаље ревидиран буџет пројекта, којим спецификује намену средстава, а у складу са износом који му је решењем додељен.

Kорисник средстава може ревидираним буџетом пројекта тражити да му пројекат сразмерно краће траје или да умањи део програмских ставки, уважавајући природу пројекта за који су му одобрена средства.

На основу решења о додели средстава, Председник општине и корисник средстава закључују уговор о међусобним правима и обавезама.

Средства се одобравају корисницима у складу са могућностима буџета.

Kорисник средстава може доставити обавештење о томе да одустаје од средстава која су му додељена.

Kориснику средстава неће бити дозвољено да закључи уговор, уколико му рачун буде у блокади, односно неће му се пренети средства на рачун уколико му рачун буде блокиран након закључења уговора.

Одобрена средства се користе искључиво за намене за које су додељена, а корисник средстава је дужан да Општинској управи општине Крупањ достави извештај о реализацији пројекта, материјални доказ о реализацији и дистрибуцији односно емитовању, као и о наменском коришћењу додељених средстава у прописаном року.

**VII ПОЗИВ ЗА УЧЕШЋЕ У РАДУ КОМИСИЈЕ**

Позивају се новинарска и медијска удружења, регистрована најмање три године пре датума расписивања Конкурса, да предложе чланове конкурсне комисије. Уз предлог за члана комисије, прилаже се и доказ о регистрацији удружења у Регистру удружења.

Позивају се и медијски стручњаци заинтересовани за учешће у раду комисије да се писаним путем обрате Општини Крупањ. Уз предлог за чланове комисије доставити и кратке биографије.

Предлози за чланове комисије достављају се у року од 15 дана објављивања конкурса на сајту општине Крупањ [www.krupanj.org.rs](http://www.krupanj.org.rs) и дневним новинама „Вечерње новости“ (односно од 03.03.2022.године закључно са 18.03.2022.године (датум предаје пошти)) на адресу: Општина Крупањ, ул. Маршала Тита бр.2, 15314 Крупањ,у затвореној коверти, за Конкурсну комисију - Конкурса за за суфинансирање проjеката производње медијских садржаја средствима из буџета Општине Крупањ у циљу остваривања јавног интереса у области јавног информисања у 2022. години или лично на писарници Општинске управе Општине Крупањ.

Предложена лица не смеју бити у сукобу интереса нити обављати јавну функцију, у складу са правилима о борби против корупције.

**VIII ОПШТЕ ИНФОРМАЦИЈЕ**

Конкурс и Образац за пријаву обjављују се и на сајту Општине Крупањ www.krupanj.org.rs, где су видљиви и доступни све време трајања Конкурса.

Пријаве слати до закључења Конкурса односно **до 18.03.2022.**године и то предајом преко писарнице Општинске управе Општине Крупањ или поштом на адресу Општина Крупањ, ул. Маршала Тита бр.2, 15314 Крупањ, у затвореној коверти, насловљено са „Пријава на конкурс за суфинансирање пројеката производње медијског садржаја средствима из буџета

Општине Крупањ у циљу остваривања јавног интереса у области јавног информисања у 2022.години“.

Пријаве које стигну ван прописаног рока или на погрешном обрасцу, неће бити разматране.

Решење о суфинансирању пројеката по расписаном конкурсу, биће обjављено на интернет страници Општине Крупањ, и достављено свим учесницима конкурса у електронској форми.

Конкурсни материјал се не враћа.

Додатне информациjе се могу добити радним даном од 11 до 13 часова на телефон 015/581-475, локал 126.

**IX ЗАШТИТА ПОДАТАКА О ЛИЧНОСТИ**

Сви подаци о личности који буду достављени Општинској управи Крупањ биће обрађивани искључиво у сврху учешћа у јавном позиву, а у складу са Законом о заштити података о личности.

Приступ личним подацима имаће само овлашћена лица Општинске управе Крупањ која су обавезана на чување поверљивости података о личности и неће их откривати трећој страни осим ако је то неопходно у сврху контроле поступка спровођења јавног позива или ревизије.

Општинска управа Крупањ чуваће податке о личности у року предвиђеним законом уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, права на приговор и право на притужбу Поверенику за информације од јавног значаја и заштиту података о личности.

За учешће на јавном позиву, Ваша је законска обавеза да нам дате Ваше личне податке, тачне и потпуне. У супротном нећете моћи да остварите Ваше право учешћа.

ПРЕДСЕДНИК ОПШТИНЕ КРУПАЊ

 с.р. Иван Исаиловић